У СЛАВУ ПРОЛЕЋА

(сценарио за школску приредбу)

*Плесна тачка млађих разреда уз песму „Пролеће“ (Миња Субота)*

извор <https://www.youtube.com/watch?v=4sJt7MnORJg>

*Хор – пева песму „Пролеће“ - држе у рукама цветове направљене од варјача обојених у зелено и хамера у боји.*

извор (хор Колибри„Пролеће“) <https://www.youtube.com/watch?v=ypThkgEtEww>

*Хор је још увек на сцени, излази да рецитује ученица првог разреда:*

*Све креће у пролеће*

На маслачку пчела зуји

и на росном пољском цвећу,

од вредноће свуда бруји

на ливади и дрвећу.

Провириле разне бубе

из рупица и буџака,

птице се са сунцем љубе,

пева славуј из врбака.

Вредни ратар њиву плоди,

облио га први зној,

са жељом да жито роди

на весеље земљи свој.

(Ирена Златковић, песник)

*Хор је још увек на сцени и пева још две или три пригодне песми које одговарају широј теми: „У сллаву пролећа, другарства и љубави, природе и цвећа“ и потом напушта сцену.*

1. ВОДИТЕЉ: Већ два месеца са задовољством уживамо у пролећу. Нема детета које се не радује у ово доба године.

2. ВОДИТЕЉ: Ученицима наше школе посебно је значајан месец мај јер тада најуспешнији учествују на многобројним републичким такмичењима.

3. ВОДИТЕЉ: Спортисти су такође активни и у ово доба сваке године играју утакмице на турниру Куп Стевана Синђелића.

4. ВОДИТЕЉ: Али, баш сви ученици наше школе, и они окренути науци и они талентовани за спорт, и сви други, радују се заједно са својим наставницима Дану школе који прославају баш у мају.

2. ВОДИТЕЉ: Мај је најлепши месец. Да није тако не би се толико девојчица звало по њему.

1. ВОДИТЕЉ: Мада, мораш признати да је у мају све занимљивије осим учења, а посебно је тешко писање домаћих задатака.

3. ВОДИТЕЉ: Слажем се, наравно. То мучи све ђаке. Посебно су досадни састави, бар мени.

4. ВОДИТЕЉ: Е исту муку муче још неки. Видећемо то сада у игроказу „АХ, ТАЈ МАЈ!“

АХ, ТАЈ МАЈ!

*(по идеји истоименог игроказа Дејана Алексића, издање Креативног центра)*

*Сценографија: радни сто и столица, лампа, кревет (кауч, отоман), закачени постери популарних певача.*

**ЛИЦА:**

НИКОЛА, ђак нпр. 5. разреда
АНЂЕЛА, Николина старија сестра, нпр. 7. или 8. разред

НИКОЛА *(седи за столом и као пише, па прецртава; поред стола је ранац)*: Ух, што ме нервирају овакви домаћи задаци! Шта бих могао да напишем... ? Ништа ми не пада на памет... А написао сам целе две реченице! Благо мени!

АНЂЕЛА *(улази, погледа лево-десно, озбиљно):* Никола, шта ти радиш у мојој соби?

НИКОЛА *(мирно, не гледа је и наставља исто што је радио пре њеног доласка)*: Ништа!

АНЂЕЛА *(сумњичаво)*: Како ништа? Шта то пишеш?

НИКОЛА *(као невинашце)*: Пишем домаћи задатак.

АНЂЕЛА: Пишеш домаћи задатак ?! Па баш у мојој соби? А шта се десило са твојом собом? Је ли некуда испарила, нестала?

НИКОЛА: Не, на свом је месту, али ми тренутно не пружа позитивну вибрацију и енергију, јер, знаш, ја не пишем обичан домаћи, већ састав! Па, помислих да, можда, ова соба има позитивније зрачење, неку магију чак и побољша ми инспирацију.

АНЂЕЛА: Ха, ха, ха. Не лупетај, молим те. Живо ме занима где си покупио те модерне изразе: позитивна вибрација и енергија *(прилази* *близу и завири у рад).* А видим колико ти је помогло, још ниси ни почео.

НИКОЛА: Како нисам? Слушај (*чита*): „Пролеће је најлепше годишње доба. Тада све цвета и људи су радосни. Зато је пролеће најлепше...

АНЂЕЛА *(прекида га)*: Глуп ти је почетак. Прецртај одмах. Дакле, ништа ниси написао.

НИКОЛА: Глуп? Ма немој! Шта му фали?

АНЂЕЛА :Тако пишу деца у првом разреду. А можда чак и они имају оригиналније реченице.

НИКОЛА: Па могла би ти да ми смислиш нешто боље и да буде оригинално. Уосталом, ти си прво дете, а то му дође као оригинал. Ја сам млађи, додуше нисам баш твоја копија, али свакако нисам занимљив , пошто си ти тако паметна и оригинална.

АНЂЕЛА: Јао, јао, расплакаћу се. Ма не пренемажи се, него иди у своју собу и пиши или се сам сажаљевај. Мене остави на миру.

НИКОЛА: Како си ти бездушна сестра!

АНЂЕЛА: Ма, немој! Нећеш да ме смекшаш тим жалопојкама. Ја да радим уместо тебе? Напрегни мало те своје вијуге *(помази га по глави)*, ако већ нису закржљале од компјутерских игрица.

НИКОЛА: Нисам ја крив што сам дете нове епохе и технолошког напретка.

АНЂЕЛА: Време ти пролази. *(Pогледа иза кревета.)* Хајде, устај и иди у своју собу!

НИКОЛА: И ти си ми нека старија сестра! Никаква корист од тебе!

АНЂЕЛА: Никола, не нервирај ме и боље изађи већ једном. *(Zагледа по соби као и дотад, покаже му да устане, гледа поред његове столице, претура по радном столу.)*

НИКОЛА: Шта тражиш?

АНЂЕЛА: Ништа. (*Oпет гледа лево-десно)* Него, реци ми, јеси ли видео негде мој дневник?

НИКОЛА: Твој дневник? *(Oн опет седне.)* Не, нисам. *(Sмејуљећи се и опет гледа у своју свеску, па нешто прецрта.)*

АНЂЕЛА: Не сећам се где сам га малопре оставила кад ме је мама позвала.

НИКОЛА: Сигурно си га понела са собом и сад је у дневној соби, чека да мама и тата уживају у тојим исповестима. *(Pренемаже се.)*

АНЂЕЛА: Не глупирај се! Није тамо! И, хајде, већ једном изађи из моје собе! Колико пута да ти кажем?

НИКОЛА: Лепо ја кажем – баш си ти нека старија сестра! Кажи ми бар јесу ли лабудови птице селице?

АНЂЕЛА *(у чуду, најпре, а затим га исмева):* Наравно да су птице селице и зими лете на југ, на једно специјално место које се зове Лабудово језеро!

НИКОЛА: Лажеш ме! Такво језери не постоји. Стварно није фер. Ти си старија сестра и не смеш да ме малтретираш. Тужићу те мами јер угрожаваш моја права, рушиш ми самопоуздање и ометаш развој моје психе.

АНЂЕЛА *(зачуђено):* Ма шта ми наприча! Ти угожаваш моје право приватне својине. Хајде, марш из моје собе!

НИКОЛА: Добро! Али ти још ниси пронашла свој дневник, а можда ја знам где је...

АНЂЕЛА (*љутито*): Ти си га узео! Врати ми сместа!

НИКОЛА: Не, није код мене.

АНЂЕЛА: Врати ми, зваћу маму!

НИКОЛА: Мислим да не желиш да та драгоцена свеска доспе у мамине руке. (*Пренемаже се*.) Драги дневниче...

АНЂЕЛА: Никола, ти си један најобичнији, љигави уцењивач!

НИКОЛА: Немој да ме вређаш, молим те. Ја сам послован човек и излазим на тржиште са својом понудом. *(мала пауза)* Узми или остави!

АНЂЕЛА: Где ли си само покупио те изразе?! Очигледно је да превише гледаш телевизију.

НИКОЛА: Не, само слушам дедине и татине коментаре док читају новине.

АНЂЕЛА: Добро, помоћи ћу ти да урадиш домаћи, али прво ми врати дневник.

НИКОЛА: Рекао сам ти већ, није код мене. Добићеш га после.

АНЂЕЛА: Боже, дај ми стрпљење!

НИКОЛА: А ти превише гледаш сапунице. *(Анђела га љутито погледа:)* Дакле, где смо стали? Пролеће је најлепше годишње доба...

АНЂЕЛА: Ево, овако. Пиши: Мај је месец...

НИКОЛА: Мај је месец... Чега?

АНЂЕЛА *(Показује му руком да настави и опонаша рукама загрљај):*

НИКОЛА: Па чега? Не капирам. *(Пауза, гледа је док она понавља позу.)* Мај је месец рвања!

АНЂЕЛА: Ма не, тупане! Гледај! *(Уздише, и занесено гледа у даљину.)*

НИКОЛА: Мај је месец досаде!

АНЂЕЛА: Ти си стварно блесав! Шта је ово, гледај! *(Пући усне као да хоће неког да пољуби.)*

НИКОЛА: Аха, уста су ти се скупила од сирћета као мени малопре кад сам јео салату. (*весело*) Знам! Мај је месец салате!

АНЂЕЛА: Ти си стварно природно глуп и оперисан од емоција. Мај је месец љубави!

НИКОЛА: Увредила си ме пети пут, али то ћеш касније да платиш. Па, добро, може да буде и месец љубави. Ево, пишем: Мај је месец љубави.

АНЂЕЛА *(гледа у његову свеску док он пише)*: Реч љубав се пише малим словом.

НИКОЛА: Е, није него великим!

АНЂЕЛА: Само се властите именице пишу великим словом, а љубав је заједничка именица.

НИКОЛА: Е, а ја сам видео да се пише баш великим словом! И ти је пишеш великим словом.

АНЂЕЛА: А где си то видео, паметњаковићу?

НИКОЛА: Видео сам у твом дневнику. Написала си: Данас сам на улици срела своју Љубав... *(Вади дневник из ранца и показује јој.)* Ево, баш на овој страни.

АНЂЕЛА: Не могу да верујем да си читао мој дневник! И шта он тражи у твом ранцу?

НИКОЛА: Хтео сам да покажем Марку да моја сестра има лепши рукопис од његове сестре.

АНЂЕЛА: Е, сад си претерао! *(Креће ка њему.)*

НИКОЛА: Што се љутиш? Па мај је месец љ у б а в и!

АНЂЕЛА: Е, биће и месец рвања, али и батина *(Потрчи за њим који побегне са сцене.).*

[УЈЕЛА МЕ ГЛИСТА БЕСНА](https://www.facebook.com/notes/svetlana-biorac-mati%C4%87/%D1%83%D1%98%D0%B5%D0%BB%D0%B0-%D0%BC%D0%B5-%D0%B3%D0%BB%D0%B8%D1%81%D1%82%D0%B0-%D0%B1%D0%B5%D1%81%D0%BD%D0%B0/10154092969150296)

Од јутрос сам као чигра

све живо у мени игра

ко да чета малих мрава

у гаћама мојим спава.

Мазнуо сам дневник сестри

хтеде да се онесвести,

сакрио сам деди цвике

па је било много вике.

Не знам шта ми неда мира

правим змаја од папира

наста трка и галама

неста тати спортска страна.

Увређена баба дува

одбија да ручак кува

у кухињи док сам био

мало сам га досолио.

Упао сам у невољу

мама има главобољу

креатор сам модни био

блузу сам јој прекројио.

Ја би хтео да се средим

да сви виде колко вредим,

ја то желим ал' не вреди

дрмају ме недоседи.

Лудорија правим триста

ујела ме - бесна глиста.

(Светлана Биорац Матић, песник)

2. ВОДИТЕЉ: Волела бих да Анђела опрости Николи и помогне му око састав, знам како је то тешко.

1. ВОДИТЕЉ: Ништа није тешко ако се човек потруди, па ни писање састава, а Никола треба да схвати да није лепо претурати по туђим стварима.

3. ВОДИТЕЉ: Али мораш да признаш да писање домаћих задатака, посебно оних из математике није најомиљенији ђачки посао.

4. ВОДИТЕЉ: Писање домаћих задатака је напорно у току целе школске године, али у месецу мају - то је просто право мучење.

2. ВОДИТЕЉ: У праву си. Лепо време мами те да изађеш напоље, а ти као заробљеник у кући! И, наравно, недају ти мира „бесне глисте“!

3. ВОДИТЕЉ: Погледајмо сада како се наши другови из петог разреда сналазе са овим активностима око домаћих задатака.

Аутор сценарија: Ирена Златковић,

 професор српског језика